ณัฐรินทร์ ตาลทอง ซีอีโอบล.กสิกรไทย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

....เจียรนัย อุตะมะ
หลังจาก บริษัทหลักทรัพย์ (บล.) กสิกรไทย ภายใต้การบริหารของ “” กรรมการบริหาร ได้รางวัลบล.ยอดเยี่ยม 2 ปีซ้อน (ปี 2551 และปี 2552) จากงาน SET Awards ทั้งที่เปิดดำเนินการได้เพียง 5 ปี
ปี 2553 นี้ นับตั้งแต่วันที่ 1 ม.ค.เป็นต้นมา “ณัฐรินทร์” ได้รับการโปรโมตขึ้นเป็นประธานเจ้าหน้าที่บริหารแทน “รพี สุจริตกุล” ที่ย้ายไปเป็นประธานเจ้าหน้าที่บริหารบริษัทหลักทรัพย์จัดการกองทุน (บลจ.) กสิกรไทย ตั้งแต่ปี 2551
เรียกได้ว่า ปี 2551 ที่ผ่านมา ในตำแหน่งกรรมการบริหารที่เป็นผู้นำองค์กรสูงสุด โดยนัยเธอได้พิสูจน์ฝีมือแล้วว่านำพาองค์กรแห่งนี้ไปได้ด้วยดี จึงได้รับความไว้วางใจให้ขึ้นนำองค์กรแห่งนี้อย่างเป็นทางการ
ปีแรกของการได้รางวัลบล.ยอดเยี่ยมของบล.กสิกรไทยปี 2551 เธอเป็นกรรมการผู้จัดการ ที่ยังอยู่ภายใต้การบริหารของ “รพี” ประธานเจ้าหน้าที่บริหาร แต่การที่ “รพี” ย้ายไปเป็นประธานเจ้าหน้าที่บริหาร ตั้งแต่ปี 2551 ดังนั้นรางวัลของปี 2552 ต้องยกเครดิตให้เธอทั้งหมด
ปี 2552 บล.กสิกรไทย สามารถเพิ่มส่วนแบ่งการตลาดขึ้นมาอยู่ที่ 2.68% หรืออันดับที่ 17 (ไม่รวมพอร์ตโบรกเกอร์) จากปี 2551 ที่มีส่วนแบ่งการตลาด 1.63% หรืออันดับที่ 26 ด้วยเป้าหมายที่ชัดเจนที่ตั้งเป้าเป็นบล.อันดับ 1 ใน 3 ของประเทศใน 3 ปีข้างหน้า
สำหรับปี 2553 “ณัฐรินทร์” ตั้งเป้าหมายจะเพิ่มส่วนแบ่งการตลาดให้ได้ 4.20% หรือเพิ่มขึ้นกว่าเท่าตัว โดยไม่ใช้กลยุทธ์ให้ฟรีค่าคอมมิชชัน แต่ตั้งเป้าหมายใน 2 ปีที่จะสร้างนักลงทุนหน้าใหม่ที่มีคุณภาพให้เข้าสู่ระบบให้มากขึ้น
ล่าสุด บล.แห่งนี้มีโครงการ KS The Young Turk Investor Project ที่ร่วมมือกับตลาดหลักทรัพย์แห่งประเทศไทย นำร่องขยายฐานนักลงทุนหน้าใหม่ไปยังกลุ่มที่มีศักยภาพ มีความพร้อมและสนใจในหุ้นแต่ยังไม่มีประสบการณ์ โดยผลจากการเปิดรับสมัครเพียง 3 สัปดาห์มีผู้สนใจเข้าร่วมโครงการแล้วเกือบ 500 ราย
เธอเคยเล่าถึงความสำเร็จดังกล่าวว่า มาจาก 3 เรื่องหลัก คือ การสร้างกิจกรรมการตลาดโดยยึดความต้องการของลูกค้าเป็นหลัก ภายใต้หลักการ KSmore การทำงานในรูปแบบพันธมิตรทั้งกับบริษัทในเครือธนาคารกสิกรไทย พันธมิตรทางธุรกิจ และกับตลาดหลักทรัพย์แห่งประเทศไทย และการเข้าถึงความต้องการของลูกค้าที่หลากหลายด้วยข้อมูลที่มีคุณภาพ ถูกต้อง แม่นยำ และรวดเร็วทันต่อเหตุการณ์ ส่งผลต่อการตัดสินใจลงทุนของลูกค้า
“ณัฐรินทร์” เป็นผู้ปลุกปั้นบล.กสิกรไทย ร่วมกับ “วิกรานต์ ปวโรจน์กิจ” ในฐานะกรรมการผู้จัดการที่ดูแลด้านธุรกิจหลักทรัพย์และธุรกิจวาณิชธนกิจ ตามลำดับ โดยมี “รพี” เป็นประธานเจ้าหน้าที่บริหาร ที่เริ่มเปิดดำเนินการตั้งแต่ปี 2548 เพื่อสานฝันเป็นแขนขาด้านตลาดทุน บรรลุการเป็นธนาคารครบวงจรของธนาคารกสิกรไทย ธนาคารที่มีขนาดสินทรัพย์อันดับ 3 ของประเทศ
“โชคดีของเราที่ได้บริษัทแม่ (ธนาคารกสิกรไทย) ที่แข็งแกร่ง ไม่กดดันให้เราทำกำไรโดยเร็ว จึงสามารถวางรากฐานให้บริษัทมั่นคงได้ เมื่อภาวะหุ้นแย่เราแนะนำนักลงทุนให้ซื้อผลิตภัณฑ์อื่น โดยไม่คิดว่าจะตั้งหน้าตั้งตาให้นักลงทุนซื้อหุ้นอย่างเดียวเพื่อหวังค่านายหน้า อย่างเจ้าหน้าที่การตลาดของเราจะแบ่งเป็นพนักงานที่มีเงินเดือนประจำ และพนักงานที่จ่ายรายได้ตามมูลค่าการขาย หากจะก้าวข้ามเป็นพนักงานเงินเดือนได้ ต้องสอบ ถ้าผ่านแล้วเราจะส่งลูกค้าให้อย่างสม่ำเสมอ เพราะเราไม่เชื่อในคนแต่เชื่อในทีมงาน เจ้าหน้าที่การตลาดจะต้องอ่านบทวิจัยของฝ่ายวิเคราะห์หลักทรัพย์ของเรา และถ่ายทอดให้คำแนะนำลูกค้าได้ เพราะลำพังเจ้าหน้าที่การตลาดคงไม่มีเวลาจะนั่งวิเคราะห์เอง ต้องเกื้อกูลซึ่งกันและกัน”
บล.แห่งนี้เปิดดำเนินการได้กว่า 2 ปี ก็ถึงจุดคุ้มทุนและทำกำไรได้ เพราะมีการคำนวณค่าใช้จ่ายต่อหน่วยไว้ตั้งแต่ต้นที่เปิดดำเนินการ
ต้นปี 2550 กรรมการผู้จัดการทั้งสองคนถูกเลื่อนขั้นเป็นกรรมการบริหาร ต่อมา “วิกรานต์” ย้ายไปทำงานในธนาคาร ก่อนที่จะลาออกไปอยู่ธนาคารทหารไทย (TMB) ตาม “บุญทักษ์ หวังเจริญ” ประธานเจ้าหน้าที่บริหาร นายเก่าสมัยอยู่ที่ธนาคารกสิกรไทย
ธนาคารกสิกรไทยเริ่มต้นการเป็นธนาคารที่ให้บริการอย่างครบวงจรต่างจากธนาคารขนาดใหญ่อื่นตรงที่ต้องซื้อใบอนุญาตประกอบกิจการธุรกิจหลักทรัพย์จากบล.แอสเซท พลัส เมื่อวันที่ 15 ธ.ค. 2547 ในขณะที่ธนาคารขนาดใกล้เคียงกันอย่างธนาคารกรุงเทพ ดำเนินธุรกิจนี้มานานแล้ว อย่างบล.บัวหลวง ธนาคารไทยพาณิชย์ มีบล.ไทยพาณิชย์ และธนาคารกรุงศรีอยุธยา มีบล.กรุงศรีอยุธยา
จุดเริ่มต้นที่ช้ากว่าคู่แข่งนั้นแม้ว่าจะเสียเปรียบในด้านแต้มต่อ แต่ได้เปรียบในด้านวัฒนธรรมที่สามารถหลอมกันได้อย่างสนิทใจ
“ณัฐรินทร์” นับว่าเป็นลูกหม้อของธนาคารกสิกรไทยที่ถูกหล่อหลอมมาเพื่อรับงานนี้โดยเฉพาะ จากสายสัมพันธ์ที่มีกับลูกค้าคนรวยของธนาคารกสิกรไทย ในฐานะผู้อำนวยการฝ่ายวาณิชธนกิจ ที่แปรมาเป็นลูกค้าบล.กสิกรไทย จากส่วนแบ่งการตลาดภายใน 3 ปีนี้ที่ตั้งไว้เกิน 5% ใน 2554 เป้าหมายก็ล้วนมาจากลูกค้ากลุ่มนี้ทั้งนั้น
เธอถูกฝึกมาในฐานะผู้อำนวยการฝ่ายวาณิชธนกิจ ด้านงานขาย ที่เป็นส่วนหนึ่งในความสำเร็จของฝ่ายวาณิชธนกิจ ธนาคารกสิกรไทยที่พิชิตแชมป์ผู้จัดการจัดจำหน่ายแห่งปี 2547 (ส่วนแบ่งการตลาดสูงสุดตราสารหนี้เอกชน รัฐวิสาหกิจของศูนย์ซื้อขายตราสารหนี้ไทยบลูมเบิร์กไอเอฟอาร์)
หญิงสาวคนนี้มีสายสัมพันธ์ที่ดีกับลูกค้าระดับสูงมาตลอด โดยนับตั้งแต่จบปริญญาโท ภาควิชาการเงิน มหาวิทยาลัยโคโลราโด สหรัฐอเมริกา แล้วเป็นเจ้าหน้าที่การตลาดของบงล.ภัทรธนกิจ ที่เป็นที่รู้กันว่าลูกค้าของบงล.แห่งนี้ล้วนเป็นลูกค้าคนรวยทั้งนั้น โดยรับหน้าที่ดูแลลูกค้าบุคคลในการซื้อขายหลักทรัพย์ อยู่ที่นั่นได้ประมาณ 5 ปี
จนกระทั่งปี 2540 ได้ไปเริ่มงานเป็นวาณิชธนกรอยู่ที่ธนาคารกสิกรไทย ไต่เต้าขึ้นมาเรื่อยๆ จนกระทั่งเป็นผู้อำนวยการฝ่ายและถูกย้ายมาที่บล.กสิกรไทย
เธอเชื่อว่าใครๆ ก็อยากมีเพื่อนอย่างธนาคารกสิกรไทย ซึ่งเป็นธนาคารอันดับ 3 ของประเทศ